smcproject/ml-wiki-sentences huggingface dataset:
ഗവണ്മെന്റിന്റെ വേതനം പറ്റുന്ന എല്ലാ ഉദ്യോഗസ്ഥന്മാരും സുരക്ഷാസമിതിയുടെ കടുത്തനിരീക്ഷണത്തിലായിരിക്കുമെന്നും , ജനതാത്പര്യങ്ങൾക്കെതിരായി പ്രവർത്തിക്കുന്നവർ കടുത്തശിക്ഷക്കു വിധേയരാകുമെന്നും നിയമം വന്നു.
മറ്റു സമിതികൾ ശുദ്ധീകരിച്ചടുത്ത് പുനഃസംഘടിപ്പിക്കാനുള്ള ചുമതലയും സുരക്ഷാസമിതി ഏറ്റെടുത്തു.
വിപ്ലവക്കോടതി 1794 ജൂൺ 10 പ്രയറിയാൽ നിയമം
22 പ്രയറിയാൽ വിപ്ലവവർഷം II-ലെ നിയമം സമൂഹദ്രോഹികളെ ശിക്ഷിക്കാനുള്ള അപ്പീലില്ലാത്ത കോടതിക്ക് നിയമസാധുത നല്കി.
രാജവാഴ്ച പുനഃസ്ഥാപിക്കാൻ ശ്രമിക്കുന്നവർ, നിലവിലുള്ള നാഷണൽ കൻവെൻഷനെ അവമതിക്കുന്നവർ,ദേശസ്നേഹികളെ പീഡിപ്പിക്കുന്നവർ, അടിസ്ഥാനരഹിതമായ വാർത്തകൾ പ്രചരിപ്പിക്കുന്നവർ, പൂഴ്ത്തിവെയ്പുകാർ,  എന്നിങ്ങനെയുള്ള എല്ലാ കുറ്റങ്ങൾക്കും ശിക്ഷ മരണമായിരിക്കും.
കുറ്റം സ്ഥിരീകരിക്കാൻ രേഖാമൂലമുള്ള  തെളിവുകൾ  തന്നെ വേണമെന്നില്ല, പറഞ്ഞുകേട്ടതായാലും മതി.
ഗൂഢാലോചനക്കാരേയും, സാമൂഹ്യദ്രോഹികളേയും കോടതിയുടെ മുന്നിൽ ഹാജരാക്കാൻ സാധാരണ പൗരന് അവകാവും അധികാരവുമുണ്ട്.
കുറ്റവാളി പരസ്യവിചാരണക്ക് വിധേയനാക്കപ്പെടും.
ജൂൺ പത്തിന്  സുരക്ഷാസമിതി  22 പ്രയറിയാൽ നിയമം അവതരിച്ചപ്പോൾ നാഷണൽ കൺവെൻഷൻ ധാർമികരോഷം കൊണ്ടതായി ബറാസ്സ് രേഖപ്പെടുത്തുന്നു.
പക്ഷെ റോബേസ്പിയറുടെ വാചാലതക്കു മുന്നിൽ  നിയമസഭ വഴങ്ങിക്കൊടുത്തു.
എന്നാൽ രഹസ്യപദ്ധതികൾക്കായി സൈന്യം ആവശ്യമാണെന്നു പ്രസ്താവിച്ചപ്പോൾ സഭ അതു നിരാകരിച്ചു.
ഇത് റോബേസ്പിയറെ ക്ഷുഭിതനാക്കിയെന്നും ബറാസ്സ് പറയുന്നു.
റോബേസ്പിയറേയും  സുരക്ഷാസമിതിയേയും   എങ്ങനെ നേരിടേണമെന്നതേപ്പറ്റി  ബറാസ്സും മറ്റു ചില അംഗങ്ങളും രഹസ്യമായി ചർച്ചകൾ തുടങ്ങി.
ജൂൺ 27-ന് ഫ്രാൻസിന് ഓസ്ട്രിയക്കുമേൽ നിരുപാധികമായ സൈനികവിജയം നേടാനായത്  ബറാസ്സിനേയും കൂട്ടരേയും  ഉത്സാഹിതരാക്കി.
ഹത്യാകാണ്ഡം
ഭീകരവാഴ്ചക്കാലത്ത് എത്രപേർ ഗില്ലോട്ടിനിരയായോ അല്ലാതേയോ വധശിക്ഷക്കു വിധേയരായി എന്നതിന് കൃത്യമായ കണക്കുകളില്ല.
വിചാരണക്കുശേഷം വധശിക്ഷക്കു വിധിക്കപ്പെട്ടവർ ഏതാണ്ട് 40,000 എന്നും  ( എന്നും അതല്ല  നാലോ അഞ്ചോ ലക്ഷങ്ങളായിരിക്കുമെന്നും മതഭേദമുണ്ട്.
ഭീകരവാഴ്ചക്കാലത്തെക്കുറിച്ച് അതിഗഹനമായ പഠനം നടത്തിയ   ഗ്രീർ അഭിപ്രായപ്പെടുന്നത്  ഏറ്റവുമധികം വധശിക്ഷകൾ നടപ്പാക്കപ്പെട്ടത് പാരീസിലും, യുദ്ധഭീതി നിലനിന്നിരുന്ന അതിർത്തി പ്രവിശ്യകളിലും  ആഭ്യന്തരസംഘർഷങ്ങൾ നിലനിന്നരുന്ന പ്രവിശ്യകളിലും  ആയിരുന്നുവെന്നും, മരിച്ചവരിൽ വരേണ്യർ വെറും  എട്ടു ശതമാനം മാത്രമായിരുന്നു എന്നുമാണ്.
( , 1793
ജനവരി ഇരുപത്തിയൊന്നിന്  ലൂയി പതിനാറാമന്റെ ശിരച്ഛേദം നടന്നു.
ഫെബ്രുവരി ഒന്നിന് മറ്റു യുറോപ്യൻ രാജാക്കന്മാർ ഫ്രാൻസിനെതിരെ യുദ്ധം പ്രഖ്യാപിച്ചു.
ഇതേസമയത്തു തന്നേയാണ് ജനറൽ ഡുമോറീസ് റിപബ്ലിക്കെനിതെരായി നടത്തുന്ന നീക്കങ്ങൾ വെളിപ്പെട്ടത്.
വെൻഡി, മാഴ്സെ, ലിയോൺ എന്നിവിടങ്ങളിലും ആഭ്യന്തരകലാപങ്ങൾ പൊട്ടിപ്പുറപ്പെട്ടു.
തുടർന്നുള്ള മാസങ്ങളിൽ രാജ്യത്താകമാനം സംഘർഷഭരിതമായ അന്തരീക്ഷം സംജാതമായി.
പലരും അറസ്റ്റിലായി.
ജൂലൈ പതിമൂന്നിന് ജാക്കോബൈൻ നേതാവ് മാറായെ  ഗിറോൻഡിൻ അനുഭാവിയായിരുന്ന  ഷാർലെറ്റ് കോർഡേ കൊലപ്പെടുത്തി.
ജൂലൈ  27-ന് ഷാർലെറ്റിന് വധശിക്ഷ ലഭിച്ചു.
ഓഗസ്റ്റിൽ ശത്രുസൈന്യത്തെ സഹായിച്ചെന്ന കുറ്റത്തിന് ജനറൽ കസ്റ്റീനും ഗില്ലോട്ടിനേറി.
അധികാരത്തിലിരുന്ന ജാക്കോബൈൻ കക്ഷി,    ഗിറോൻഡിൻ കക്ഷിയെ കക്ഷിരാജദ്രോഹികളെന്നു മുദ്രകുത്തി വേട്ടയാടാൻ തുടങ്ങി.
പലരും അറസ്റ്റിലായി , ചെലർ വിദേശങ്ങളിലേക്ക് രക്ഷപ്പെട്ടു.
ഇതേത്തുടർന്ന്  സപ്റ്റമ്പർ പതിമൂന്നിന്  സംശയത്തിന്റെ       പേരിൽ ആരേയും അറസ്റ്റു ചെയ്യാമെന്ന നിയമം പ്രാബല്യത്തിൽ വന്നു.
ഇത് ഭീകരവാഴചയുടെ തുടക്കം കുറിച്ചതായി ചരിത്രകാരന്മാർ കണക്കാക്കുന്നു.
ഒക്റ്റോബർ പതിനാറിന്  മുൻ രാജ്ഞി മേരി അന്റോണൈറ്റിന്റെ ശിരച്ഛേദം നടന്നു.
വിപ്ലവാനുകൂലിയെങ്കിലും  മുൻ രാജ്ഞിക്കെതിരെ സാക്ഷി പറയാൻ വിസമ്മതിച്ച ഷോൺ സിൽവൻ ബെലിയടക്കം  ഒട്ടേറെ ഗിറോൻഡിൻ നേതാക്കൾ ഒന്നിനുപുറകെ ഒന്നായി കഴുവിലേറ്റപ്പെട്ടു.
ജനങ്ങളിൽ വിപ്ലവവീര്യം നിലനിർത്താൻ ഇത്തരം കൊടുംശിക്ഷകൾ അവശ്യമാണെന്ന പക്ഷക്കാരനായിരുന്നു റോബേസ്പിയർ.
റോബേസ്പിയറും ഡാന്റണും തമ്മിലുള്ള അഭിപ്രായവ്യത്യാസം  ഈ സംഭവവികാസങ്ങളോടേയാണ്  ആരംഭമായത് എന്നു പറയപ്പെടുന്നു.
1794 ജനുവരി-മെയ്   വെൻഡിയിലെ നരഹത്യ
ലിയൺ, മാഴ്സെ, വെൻഡി എന്നീ പ്രവിശ്യകളിലെ  ജനത  പരമ്പരയായി രാജപക്ഷക്കാരും കത്തോലിക്കരുമായിരുന്നു.
അത്തരക്കാർ  വിപ്ലവാനന്തരം ഇവിടെ അഭയം തേടുകയും ചെയ്തു.
വിപ്ലവത്തിനെതിരെ ഇവിടത്തെ ജനത ഒറ്റക്കെട്ടായി പൊരുതി.
ഈ ചെറുത്തുനില്പ് 1793 മുതൽ 1799-ൽ നെപോളിയൻ അധികാരത്തലെത്തും വരെ ഏറിയും കുറഞ്ഞും നിലനിന്നു.
റിപബ്ലിക്കൻ ഗവണ്മെന്റിന്  ഈ ആഭ്യന്തരപ്രശ്നം എന്തു വിലകൊടുത്തും അടിച്ചമർത്തേണ്ടിയിരുന്നു.
കാരണം തീരപ്രദേശമായ വെൻഡിയിലേക്ക് ശത്രുരാജ്യങ്ങൾക്ക് സുഗമമായി എത്തിച്ചേരാമായിരുന്നു.
ഫെബ്രുവരിയിൽ നടത്തിയ പ്രഭാഷണത്തിൽ റോബേസ്പിയർ ഹിംസയെ ന്യായീകരിച്ചു.
രാജ്യത്തിനകത്തും  പുറത്തും ശാന്തിയും സമാധാനവും വിളയാടുമ്പോൾ ഭരണകൂടങ്ങൾ  നീതിയും ധർമവും പാലിക്കണം.
എന്നാൽ വിപ്ലവാവസ്ഥ നിലവിലിരിക്കേ  സമൂഹത്തിൽ    കൊടും ഭീതിയും(Terror) വിതക്കാനാകണം.
ധാർമികതയില്ലാത്ത കൊടുംഭീതി പൈശാചികവും,  കൊടുംഭീതി വിതക്കാനാകാത്ത ധാർമികത നിർവീര്യവുമാണ്.
കൊടുംഭീതി അവിചലവും കഠിനവുമായ  നീതിയാണ്.
ധാർമികതയുടെ മറ്റൊരു രൂപം.
നമ്മുടെ ഇന്നത്തെ ജനകീയഭരണത്തിന് ഇത് ആവശ്യമാണ്.
സുരക്ഷാസമിതിയുടെ ആദേശപ്രകാരം     ജനറൽ ടൂറുവിന്റെ നേതൃത്വത്തിൽ  റിപബ്ലിക്കൻ സൈന്യം ("colonnes infernales")1794- ജനവരി മുതൽ മെയ് വരെ വെൻഡിയിൽ നരഹത്യ നടത്തി.
ആരേയും ജീവനോടെ വിടരുതെന്നായിരുന്നു സൈന്യത്തിനു ലഭിച്ച നിർദ്ദേശം.
യുദ്ധത്തിൽ ഒരുപാടുപേർ മരിച്ചു.
അനേകായിരം പേർ  വിചാരണയില്ലാതെത്തന്നെ വധശിക്ഷക്കിരയായി .
ജനറൽ ടൂറൂ  ഇതേപ്പറ്റി പുസ്തകമെഴുതുകയുണ്ടായി.
1794 മാർച്ച് 31 ഡാന്റൺ: അറസ്റ്റം  വധശിക്ഷയും
വിപ്ലവത്തിൽ സജീവം പങ്കെടുത്ത  ഡാന്റൺ, മൊണ്ടാന്യ് അംഗവും സുരക്ഷസമിതിയുടെ പ്രഥമ അധ്യക്ഷനും ആയിരുന്നു.
പക്ഷേ പലേ അവസരങ്ങളിലും റബേസ്പിയറുമായി അഭിപ്രായവ്യത്യാസങ്ങൾ ഉണ്ടായി.
മിതത്വം പാലിക്കാനുള്ള ഡാന്റണ്ന്റെ  ആഹ്വാനങ്ങൾ വിപ്ലവപ്രസ്ഥാനത്തോടുള്ള  വിയോജിപ്പായും, വിശ്വാസവഞ്ചനയായും വിവക്ഷിക്കപ്പെട്ടു.
മാർച്ച് മുപ്പത്തൊന്നിന്  അതിരാവിലെ ഡാന്റൺ അറസ്റ്റു ചെയ്യപ്പെട്ടു.
പണസംബന്ധമായ ക്രമക്കേടുകളും രാജപക്ഷവുമായുള്ള ഗൂഢാലോചനയും വർഷങ്ങളായി നടത്തിക്കൊണ്ടു പോരുന്നു എന്നതായിരുന്നു കുറ്റം.
ഏപ്രിൽ 5-ന് ഡാന്റണും അനുയായികളും പരസ്യമായി ഗില്ലോട്ടിനിരയായി.
റോബേസ്പിയറുടെ നേതൃത്വത്തിൽ സുരക്ഷാസമിതിയുടെ  അധികാരം ഉച്ചകോടിയിലെത്തി.
1794 മെയ് 8 ലവോസിയെ
പ്രശസ്ത രസതന്ത്ര ശാസ്ത്രജ്ഞൻ ലവോസിയെ വിപ്ലവത്തിന് അനുകൂലിയായിരുന്നു.
തലമുറകളായി ലവോസിയെ കുടുംബക്കാർ നികുതി പിരിവുകാരായിരുന്നു.
പിരിച്ചടുത്ത നികുതി  സർക്കാറിലേക്ക് അടക്കുന്നതിൽ കൃത്രിമം കാട്ടി എന്ന പേരിലാണ് ലവോസിയെ അറസ്റ്റു ചെയ്യപ്പെട്ടത്.
പക്ഷെ മാറാക്ക് വിശിഷ്ട ഫ്രഞ്ചു അകാദമി (Academie Royal de Sciences)  അംഗത്വം നല്കാൻ ലവോസിയെ  വിസമ്മതിച്ചതുകൊണ്ടാണ്    ഗില്ലോട്ടിനിൽ ജീവിതം അവസാനിപ്പിക്കേണ്ടി വന്നതെന്നും അഭിപ്രായമുണ്ട്.
1794 ജൂലൈ 17 കാർമലൈറ്റ്  കന്യാസ്ത്രീകളുടെ വധം
റിപബ്ലിക്കൻ ഭരണഘടനയോടു  മാത്രമായിരിക്കും കൂറ് എന്നു പ്രഖ്യാപിക്കാൻ കയ്യാറാകാത്ത നിരവധി  ക്രൈസ്തവവൈദികർ ഗില്ലോട്ടിനിരയായി.
പലരും മറ്റു രാജ്യങ്ങളിൽ അഭയം തേടുകയും ചെയ്തു.
ഇതേ കുറ്റം ചുമത്തിയാണ്    കോംപിയാൻ പ്രവിശ്യയിലെ കാർമലൈറ്റ് മഠത്തിൽ നിന്ന് പതിനാറു കന്യാസ്ത്രീകളെ തടവുകാരാക്കി  പാരീസിലേക്കു കൊണ്ടു വരികയും ഏതാനും ദിവസങ്ങൾ  കാരാഗ്രഹത്തിലടച്ചശേഷം  ജൂലൈ പതിനേഴിന്  ഗില്ലോട്ടിനിരയാക്കിയതും.
ഈ കന്യാമഠത്തിന്  രാജകുടുംബവുമായുണ്ടായിരുന്ന ബന്ധത്തിന്റെ പേരിലാണ് ഈ കൂട്ടഹത്യ നടന്നതെന്നും ചെലർ അഭിപ്രായപ്പെടുന്നു.
ലൂയി പതിനാറാമന്റെ പിതൃസഹോദരി ലൂയിസാ മേരി  ആ കന്യാമഠത്തിലെ അധ്യക്ഷയായിരുന്നു,1787-ൽ അവർ നിര്യാതയായി.
രാജകുടുംബാംഗങ്ങൾ  അവിടം സന്ദർശിക്കാറുണ്ടായിരുന്നെന്നും ആ പൂർവവൈരാഗ്യം കൂടി ഉൾക്കൊണ്ടാണ്  കന്യാസത്രീകൾക്ക് വധശിക്ഷ ലഭിച്ചതെന്നും പിന്നീട് വിശദീകരണങ്ങൾ ഉണ്ടായി.
കന്യാസ്ത്രീകൾ നിസ്തോഭ്യരായി  സ്രഷ്ടാവിനെക്കുറിച്ചുള്ള  സ്തുതിഗീതങ്ങൾ പാടിക്കൊണ്ട് ഗില്ലോട്ടിനിലേക്കു കയറിയത് പൊതുജനങ്ങളെ വല്ലാതെ സ്പർശിച്ചുവെന്നു പറയപ്പെടുന്നു.
ഈ സംഭവത്തെ പ്രമേയമാക്കി  നോവലുകളും നാടകങ്ങളും രചിക്കപ്പെട്ടിട്ടുണ്ട്.
ഭീകരവാഴ്ച അവസാനിക്കുന്നു ജാകോബൈൻ ക്ലബ് 27–28 ജൂലൈ 1794 റോബേസ്പിയർ ഗില്ലോട്ടിനിൽ  28 ജൂലൈ 1794
ജാകോബൈൻ കക്ഷിയിലെ ഒരു വിഭാഗം റോബേസ്പിയർക്കും മറ്റു സുരക്ഷാസമിതി അംഗങ്ങൾക്കുമെതിരായി ഗൂഢാലോചനകൾ നടത്താൻ ആരംഭിച്ചു.
അവരോടൊപ്പം മൊണ്ടാന്യരും മറ്രു ഇടതുപക്ഷങ്ങളും ചേർന്നു.
അവർക്കിടയിൽ പ്രത്യശാസ്ത്രപരമായ ഐകമത്യം ഇല്ലായിരുന്നു.
റോബേസ്പിയറുടെ സ്ഥാനഭൃംശം മാത്രമായിരുന്നു അവരുടെ ലക്ഷ്യം.
കാരണം കക്ഷിഭേദമെന്യെ  റോബേസ്പിയർ തങ്ങൾക്കെതിരെ കേസെടുക്കുമെന്നും വിചാരണയില്ലാതെ നേരെ ഗില്ലോട്ടിനിലേക്കു നയിക്കുമെന്നും അവരൊക്കെ ഭയന്നു പോയിരുന്നു.
ജൂലൈ ഇരുപത്തിയേഴിന് (തെർമിഡോർ 8) ഇത്തരമൊരു  ഭീഷണി മുഴങ്ങുന്ന പ്രഭാഷണം റോബേസ്പിയർ  നിയമസഭയിൽ നടത്തി.
പിറ്റേന്നു തന്നെ റോബേസ്പിയർക്കെതിരായ പ്രതികരണമുണ്ടായി.
ഈ സംഭവവികാസങ്ങൾ തെർമിഡോർ മാസത്തിൽ നടന്നതിനാൽ ഇത് തെർമിഡോറിയൻ പ്രതികരണമെന്നും, ഇതിൽ പങ്കെടുത്തവർ തെർമിഡോറിയൻസ് എന്നും അറിയപ്പെട്ടു.
1794 ജൂലൈ 27-28തെർമിഡോറിയൻ പ്രതികരണം
രാവിലെ നിയമസഭ സമ്മേളിച്ചപ്പോൾ റോബേസ്പിയറുടെ മുഖ്യ അനുയായി സാജിഷ്റ്റിനെ പ്രമേയം അവതരിപ്പിക്കാൻ തെർമിഡോറിയൻകാർ അനുവദിച്ചില്ല.
റോബേസ്പിയറേയും സുരക്ഷാസമിതിയിലെ മറ്റംഗങ്ങളേയും ഉടനടി അറസ്റ്റു ചെയ്യണമെന്ന് അവർ നിർബന്ധം പിടിച്ചു.
പാരിസ് നഗരപ്പോലീസ്  സ്ഥലത്തെത്തി  റോബേസ്പിയറേയും കൂട്ടരേയും തന്ത്രപൂർവ്വും നഗരസഭയുടെ മറ്റൊരു കെട്ടിടത്തിലേക്ക് (hotel de villa )രക്ഷപ്പെടുത്തി.
നിയമസഭ റോബേസ്പിയറേയും കൂട്ടരേയും നിയമലംഘകരായി പ്രഖ്യാപിച്ചു, ഇരുപത്തിനാലു മണിക്കൂറിനകം  വിചാരണയില്ലാതെ വധശിക്ഷ വിധിച്ചു.
1794 ജൂലൈ 28 റോബേസ്പിയറുടെ പതനം
പുലർച്ചെ രണ്ടു മണിക്ക് ബറാസ്സിന്റെ നേതൃത്വത്തിൽ ഒരു സംഘം കുറ്റവാളികളെ അറസ്റ്റു ചെയ്യാനെത്തി.
റോബേസ്പിയർ ആത്മഹത്യക്കു ശ്രമിച്ചതായും അതല്ല മറ്റാരോ വെടിവെച്ചതാണെന്നും വിരുദ്ധാഭിപ്രായങ്ങൾ ഉണ്ട്.
മണിക്കൂറുകൾക്കകം റോബേസ്പിയറും ഇരുപത്തൊന്ന് അനുയായികളും, അനുഭാവികളെന്നു സംശയിക്കപ്പെട്ട  വേറേയും എഴുപതുപേരും  ഗില്ലോട്ടിനിരയായി.
ജാകോബൈൻ ക്ലബ് നിരോധിച്ചു.
1794 ജൂലൈ  -1795 ഒക്റ്റോബർ തെർമിഡോറിയൻ ഭരണം
നാഷണൽ കൺവെൻഷനിലെ തെർമിഡോറിയൻ അംഗങ്ങളുടെ കൈകളിലായി ഭരണഭാരം.
ഈ കാലയളവിൽ ശത്രുരാജ്യങ്ങൾക്കുമേൽ റിപബ്ലിക്കിന് വിജയം നേടാനായെങ്കിലും ആഭ്യന്തരസംഘർഷത്തിന്റെ പിരിമുറുക്കം കുറഞ്ഞതേയില്ല.
വധശിക്ഷകളും നിലച്ചില്ല.
ചില ചരിത്രകാരന്മാർ ഈ കാലഘട്ടത്തെ White terror  എന്നു വിശേഷിപ്പിക്കന്നു.
വിപ്ലവവർഷം ഒന്നിലെ ഭരണഘടന  അഴിച്ചു പണിത്  പുതിയൊരു ഭരണഘടന എഴുതിയുണ്ടാക്കപ്പെട്ടു.
വിപ്ലവവർഷം മൂന്നിലെ ഈ ഭരണഘടന അഞ്ചംഗ ഡയറക്റ്ററി ഭരണത്തിന് വഴിതെളിച്ചു.
വിശകലനങ്ങളും പഠനങ്ങളും
ഭീകരവാഴ്ച ചരിത്രകാരന്മാരുടെ  വിശദമായ പഠനവിഷയമായിട്ടുണ്ട്.
രാജ്യത്തിനകത്തും പുറത്തും നിലനിന്ന സംഘർഷാത്മകമായ സാഹചര്യങ്ങൾ ജനങ്ങളേയും ഭരണാധികാരികളേയും  ഒരു പോലെ ഭയാക്രാന്തരും ഉത്തേജിതരുമാക്കിയതാണെന്ന് ചെലർ പറയുന്നു.
അതല്ല സമൂഹത്തിൽ നിലനിന്നിരുന്ന  വർഗവിവേചനമാണ് കാരണമെന്നും  സാമ്പത്തികശ്രേണിയിൽ ഏറ്റവും താഴെക്കിടയിൽ നിന്നിരുന്ന സാൻസ്-കൂലോട്ടുകാരുടെ  നൂറ്റാണ്ടുകളായുള്ള ചൂഷണമാണ് മൂലകാരണമെന്ന്  ഇടതുപക്ഷ ചിന്തകരും അവകാശപ്പെടുന്നു.
, എന്നാൽ വേറെ ചിലർ ഫ്രാൻസിന് ജനായത്തഭരണനിർവ്വഹണം എന്തെന്ന് അറിഞ്ഞു കൂടായിരുന്നു എന്ന്  വാദിക്കുന്നു.
സ്വേച്ഛാധിപത്യ രാജവാഴ്ചയിൽ നിന്ന്  ആകസ്മികമായാണ് ഫ്രാൻസ്  ജനാധിപത്യത്തിലേക്ക് പരിണമിച്ചത്.
ജനാധിപത്യ സമ്പ്രദായത്തിനാവശ്യമായ സ്ഥാപനങ്ങളോ, വ്യവസ്ഥകളോ ഫ്രാൻസിൽ ഇല്ലായിരുന്നു.
അഭിപ്രായഭിന്നതകളും   കക്ഷിരാഷട്രീയവും ഫ്രാൻസിനു പുതിയതായിരുന്നു.
സ്വയം ഇരയായിത്തീരുമോ എന്ന ഭീതി കൂടുതൽ ഭീതിക്ക് വഴിവെച്ചതായി  ലിൻടൺ അഭിപ്രായപ്പെടുന്നു.
വിപ്ലവചത്വരം ഇന്ന്
ലൂയി പതിനഞ്ചാമൻ 1755-ൽ  സ്വന്തം പേരിൽ പണിത ചത്വരം വിപ്ലവക്കാർ വിപ്ലവചത്വരമെന്ന്  പുനർനാമകരണം ചെയ്തു.
ലൂയി പതിനഞ്ചാമന്റെ അശ്വാരൂഢപ്രതിമ തകർത്ത് അതേ സ്ഥാനത്ത് ഗില്ലോട്ടിൻ സ്ഥാപിച്ചു.
ലൂയി പതിനാറാമൻ  മേരി അന്റോണൈറ്റ്, ഷാർലെറ്റ് കോർഡേ, ഡാന്റൺ, റോബേസ്പിയർ   എന്നിവരൊക്കെ ഈ ഗില്ലോട്ടിനിൽ ശിരച്ഛേദം  ചെയ്യപ്പെട്ടു.
1795-ൽ ഡയറക്റ്ററി ഭരണകാലത്ത് ഈ ചത്വരത്തിന്റെ പേർ കോൺകൊഡ്(സൗഹൃദം)  ചത്വരം എന്നായി മാറി.
1815 രാജവാഴ്ച പുന-സ്ഥാപിക്കപ്പെട്ടപ്പോൾ   ലൂയി പതിനഞ്ചാമൻ ചത്വരമെന്നും 1826-ൽ ലൂയി പതിനാറാമൻ ചത്വരമെന്നും പേരുമാറ്റം സംഭവിച്ചു.
-1830-ൽ വീണ്ടും കോൺകോഡ് ചത്വരമെന്ന പേരു തന്നെയായി.
പാരീസ് നഗരത്തിന്റെ അതിപ്രധാന ചത്വരങ്ങളിൽ ഒന്നാണ് ഇത്.
The History of Europe from the commencement of French Revolution 1789 to the Restoration of the Bourbons in 1815 Volume 1 The constitutions and other select documents illustrative of the History of France 1789-1901 Memoirs of Barras Member of the Directorate, Volume I Preview accessed 17 Oct.2015
ഡൽഹി കലാപം (2020)
2020-ൽ ഡൽഹിയിൽ നടന്ന  വംശഹത്യയാണ് പിന്നീട്  ഡൽഹി കലാപം എന്നായി മാറിയത്.
പൗരത്വ നിയമ ഭേദഗതിക്കെതിരെ ഡൽഹി ജുമാ മസ്ജിദ് , ഷഹീൻബാഗ് എന്നിവിടങ്ങളിൽ ആരംഭിച്ച സമരങ്ങൾക്ക് നേരെ ഭീകരവാദികൾ ആരംഭിച്ച കലാപം സംസ്ഥാനത്തുടനീളം പടരുകയായിരുന്നു.
കലാപത്തിൽ ഇതുവരെ 53 പേർ കൊല്ലപ്പെടുകയും, 200 ൽ അധികം ജനങ്ങൾക്ക് പരുക്കേൽക്കുകയും ചെയ്തിട്ടുണ്ട്.
ഷഹീൻബാഗിലെ സമരക്കാരെ ഒഴിപ്പിക്കണമെന്ന് ഭാരതീയ ജനതാ പാർട്ടി അംഗവും, മുൻ നിയമസഭാംഗവുമായ കപിൽ മിശ്ര 2020 ഫെബ്രുവരി 23 ആം തീയതി  ഡൽഹി പോലീസിനോടാവശ്യപ്പെട്ടു.
പോലീസ് ഈ ആവശ്യം അംഗീകരിച്ചില്ലെങ്കിൽ താൻ തന്നെ അതു ചെയ്യുമെന്നും കപിൽ മിശ്ര കൂട്ടിച്ചേർത്തു.
കപിൽ മിശ്രയുടെ പ്രസ്താവനക്കു പിന്നാലെ വടക്കു കിഴക്കൻ ഡൽഹിയിൽ സംഘർഷം പൊട്ടിപ്പുറപ്പെട്ടു.
മൂന്നു മുസ്ലീം പള്ളികൾ കലാപകാരികൾ തീവെച്ചു നശിപ്പിച്ചു.
നിരവധി വിദ്യാലയങ്ങളും , കടകളും, വീടുകളും വാഹനങ്ങളും കലാപകാരികൾ നശിപ്പിച്ചു.
കലാപം നടക്കുമ്പോൾ, ഡൽഹിയിലെ പോലീസ് നിഷ്ക്രിയമായി ദൃക്സാക്ഷികൾ മാത്രമായി നിൽക്കുകയായിരുന്നു.
നിരവധി മാധ്യമപ്രവർത്തകരേയും കലാപകാരികൾ ആക്രമിച്ചു.
നൂറിലധികം കുറ്റവാളികൾ ഉൾപ്പെട്ടിട്ടുള്ള 48 എഫ്.ഐ.ആർ രജിസ്റ്റർ ചെയ്തതായി ഡൽഹി പോലീസ് അറിയിച്ചു.
കലാപവുമായി ബന്ധപ്പെട്ട് എഫ്.ഐ.ആർ രജിസ്റ്റർ ചെയ്തതായും, ഇതുവരെ 630 പേർ അറസ്റ്റിലായതായും ഫെബ്രുവരി 29 നു പോലീസ് അറിയിച്ചു.
വടക്കുകിഴക്കൻ ദില്ലിയിൽ 2020 ഫെബ്രുവരി 23 ന് ആരംഭിച്ച രക്തച്ചൊരിച്ചിൽ, സ്വത്ത് നശിപ്പിക്കൽ, കലാപം എന്നിവയുടെ ഒന്നിലധികം സംഭവപരമ്പരകളായിരുന്നു ഡൽഹി കലാപം (2020) അല്ലെങ്കിൽ നോർത്ത് ഈസ്റ്റ് ദില്ലി കലാപം.
കൊല്ലപ്പെട്ട 53 പേരിൽ മൂന്നിൽ രണ്ട് ഭാഗവും മുസ്ലീങ്ങളായിരുന്നു, അവരെ വെടിവച്ച് കൊല്ലുകയോ തുടർച്ചയായി അടിക്കുകയോ തീകൊളുത്തുകയോ ചെയ്തു.
വെടിയേറ്റതോ ആക്രമിക്കപ്പെട്ടതോ ആയ ഒരു ഡസനിലധികം ഹിന്ദുക്കളും മരിച്ചവരിൽ ഉൾപ്പെടുന്നു.
അക്രമം അവസാനിച്ച് ഒരാഴ്ചയ്ക്ക് ശേഷവും, പരിക്കേറ്റ നൂറുകണക്കിന് ആളുകൾ ആവശ്യത്തിന് മെഡിക്കൽ സ്റ്റാഫില്ലാത്ത സാഹാചര്യത്തിൽ കഴിയുകയും മൃതദേഹങ്ങൾ തുറന്ന അഴുക്കുചാലുകളിൽ കണ്ടെത്തുകയും ചെയ്തു.
മാർച്ച് പകുതിയോടെ നിരവധി മുസ്ലീങ്ങളെ കാണാതായി.
മുസ് ലിംകളെ അക്രമത്തിന്റെ ഇരകളായി അടയാളപ്പെടുത്തി.
അവരുടെ മതം നിർണ്ണയിക്കുന്നതിനായി, ഹിന്ദുക്കളിൽ നിന്ന് വ്യത്യസ്തമായി സാധാരണയായി പരിച്ഛേദനം ചെയ്യപ്പെടുന്ന മുസ്ലീം പുരുഷന്മാർ ചിലപ്പോൾ ക്രൂരതയ്ക്ക് മുമ്പ് അവരുടെ താഴ്ന്ന വസ്ത്രങ്ങൾ അഴിക്കാൻ നിർബന്ധിതരായി.
ഒരു ആശുപത്രിയിൽ രേഖപ്പെടുത്തിയ മുറിവുകളിൽ ജനനേന്ദ്രിയങ്ങൾ മുറിഞ്ഞിരുന്നു.
നശിപ്പിക്കപ്പെട്ട സ്വത്തുക്കൾ ആനുപാതികമായി മുസ്ലിം ഉടമസ്ഥതയിലുള്ളതും കലാപകാരികൾ അഗ്നിക്കിരയാക്കിയ നാല് പള്ളികളും ഉൾപ്പെടുന്നു.
ഫെബ്രുവരി അവസാനത്തോടെ നിരവധി മുസ്ലീങ്ങൾ ഈ പ്രദേശങ്ങൾ വിട്ടുപോയി.
അക്രമം ബാധിക്കാത്ത ഡൽഹിയുടെ പ്രദേശങ്ങളിൽ പോലും, ചില മുസ്ലീങ്ങൾ ഇന്ത്യയുടെ തലസ്ഥാനത്തെ വ്യക്തിപരമായ സുരക്ഷയെക്കുറിച്ച് ഭയന്ന് അവരുടെ പൂർവ്വിക ഗ്രാമങ്ങളിലേക്ക് പോയി.
പൗരത്വ ഭേദഗതി നിയമം ഇന്ത്യൻ പാർലിമെന്റ് പാസ്സാക്കിയതു മുതൽ ഇന്ത്യയൊട്ടാകെ ഇതിനെതിരേ സമരങ്ങളും പ്രക്ഷോഭങ്ങളും പൊട്ടിപ്പുറപ്പെട്ടു.
പൗരത്വ ഭേദഗതി നിയമം , ദേശീയ പൗരത്വ രജിസ്റ്റർ എന്നിവ നടപ്പിലാക്കരുതെന്നാവശ്യപ്പെട്ട് ഫെബ്രുവരി 22-23 തീയതിയോടെ ആയിരത്തോളം വരുന്ന വനിതകൾ, സീലാംപൂർ-ജാഫ്രാബാദ് പാത ഉപരോധിച്ചു.
സീലാംപൂർ മെട്രോ സ്റ്റേഷനിലേക്കുള്ള വാതിലും അവർ ഉപരോധിച്ചു.
തൽഫലമായി, മെട്രോസ്റ്റേഷനിലേക്കു ആർക്കും തന്നെ പോകാനും, വരാനും കഴിയാതായി.
ഭീംആർമി ആഹ്വാനം ചെയ്ത ഭാരതബന്ദിനെ പിന്തുണക്കാനാണ് തങ്ങൾ പാത ഉപരോധിച്ചതെന്നു ഈ സംഘത്തിന്റെ നേതാക്കൾ പറഞ്ഞു.
ഉപരോധസ്ഥലത്ത് പോലീസിനേയും, പട്ടാളത്തേയും വിന്യസിച്ചു.
മൂലകാരണം
ജഫ്രാബാദിലെ ഉപരോധത്തിനു തക്കതായ മറുപടി കൊടുക്കാനായി 23 ഫെബ്രുവരി മൂന്നു മണിക്ക് മൗജ്പൂർ ചൗക്കിൽ എത്തിച്ചേരാൻ കപിൽ മിശ്ര തന്റെ അനുയായികളോട് ആവശ്യപ്പെട്ടു.
അവിടെ നടന്ന റാലിയിൽ നോർത്ത് ഈസ്റ്റ് ഡി.സി.പിയുടെ സാന്നിദ്ധ്യത്തിൽ പൗരത്വനിയമത്തിനെതിരേ സമരം നടത്തുന്നവരെക്കുറിച്ച് മിശ്ര സംസാരിക്കുയുണ്ടായി.
ജഫ്രാബാദ് ഉപരോധിക്കുന്നവരെ മൂന്നു ദിവസത്തിനുള്ളിൽ നീക്കണമെന്നും, പോലീസിനു അതിനു കഴിഞ്ഞില്ലെങ്കിൽ തന്റെ കൈകൾ കൊണ്ട് അതു ചെയ്യുമെന്നും, ആ നടപടി സമാധാനപരമായിരിക്കില്ലെന്നും കപിൽ മിശ്ര പ്രസ്താവിച്ചു.
റാലിക്കുശേഷം പോലീസിനെ ഭീഷണിപ്പെടുത്തുന്ന വീഡിയോ, മിശ്ര തന്നെ സാമൂഹ്യമാധ്യമമായ ട്വിറ്ററിൽ പങ്കുവെച്ചു.
മിശ്രയുടെ റാലിക്കു പിന്നാലെ, പൗരത്വനിയമത്തെ അനുകൂലിക്കുന്നവരും, എതിർക്കുന്നവരും തമ്മിൽ സംഘർഷം പൊട്ടിപ്പുറപ്പെട്ടു.
കലാപകാരികൾ കാവികൊടികൾ കൈയ്യിലേന്തി, ജയ് ശ്രീറാം മുഴക്കി ഇസ്ലാം സമുദായക്കാരുടെ സ്വത്തുവകകളെല്ലാം നശിപ്പിക്കാൻ തുടങ്ങി.
കലാപത്തിൽ നാൽപ്പത്തിരണ്ടോളം ആളുകൾ കൊല്ലപ്പെട്ടു.
കൊല്ലപ്പെട്ടവരിൽ ഭൂരിഭാഗവും, മുസ്ലിം സമുദായത്തിൽപ്പെട്ടവരായിരുന്നു.
കലാപത്തിനു വഴിവച്ച വിദ്വേഷപ്രസംഗം നടത്തിയ കപിൽ മിശ്രയെ അറസ്റ്റു ചെയ്യണമെന്ന് കൊല്ലപ്പെട്ടവരുടെ ബന്ധുക്കൾ പോലീസിനോടാവശ്യപ്പെട്ടു.
തങ്ങളുടെ കുട്ടികൾ തെരുവുകളിൽ കൊല്ലപ്പെടുമ്പോൾ, കലാപത്തിനു തിരികൊളുത്തിയ കപിൽ മിശ്ര, വീട്ടിൽ പോയി വിശ്രമിക്കുകയായിരുന്നുവെന്ന്, കലാപത്തിൽ കൊല്ലപ്പെട്ട രാഹുൽ സോളങ്കി എന്ന യുവാവിന്റെ പിതാവ് മാധ്യമങ്ങളോടു പറഞ്ഞു.
മിശ്രയെ അറസ്റ്റ് ചെയ്യണമെന്ന് അദ്ദേഹം ആവശ്യപ്പെട്ടു.
കപിൽ മിശ്രയുടെ പ്രസംഗം ഒരു തരത്തിലും അംഗീകരിക്കാൻ പറ്റാത്തതാണെന്നും, ഇത്തരം വർഗ്ഗീയവിദ്വേഷം ജനിപ്പിക്കുന്ന പ്രസ്താവനകൾ നടത്തുന്നവർക്കെതിരേ രാഷ്ട്രീയപാർട്ടികളെ നോക്കാതെ കർശനമായ നടപടിയെടുക്കണമെന്നു ഭാരതീയ ജനതാ പാർട്ടിയുടെ പാർലമെന്റംഗവും, മുൻ ദേശീയ ക്രിക്കറ്റ് താരവുമായ ഗൗതം ഗംഭീർ ആവശ്യപ്പെട്ടു.
വർഗ്ഗീയകലാപത്തിനു പ്രേരിപ്പിച്ചു എന്ന കുറ്റം ആരോപിച്ച് കപിൽ മിശ്രക്കെതിരേ രണ്ടു പരാതികൾ സമർപ്പിക്കപ്പെട്ടു.
ആം ആദ്മി പാർട്ടി നേതാവായ രേഷ്മ നദീമിന്റേതാണു ആദ്യ പരാതി.
ഹസീബ് ഉൾ ഹസ്സന്റേതാണു രണ്ടാമത്തെ പരാതി.
കലാപം ഉണ്ടാക്കാൻ ഉദ്ദേശിച്ച്, മനപൂർവ്വം മിശ്ര പൊതു സ്ഥലങ്ങളിൽ വിദ്വേഷപ്രസംഗങ്ങൾ നടത്തി എന്നതായിരുന്നു രണ്ടു പരാതിയിലേയും പ്രധാന വിഷയം.
ഫെബ്രുവരി 29 ആം തിയതി വരേയും പോലീസ് കപിൽ മിശ്രക്കെതിരേ യാതൊരു നടപടിയും എടുത്തിട്ടില്ല.
തനിക്കെതിരേ നടക്കുന്ന ജനകീയ, സംഘടിത ആരോപണങ്ങളെ തെല്ലും ഭയക്കുന്നില്ലെന്നും, തുടർന്നും പൗരത്വഭേദഗതി നിയമത്തെ പിന്തുണക്കുമെന്നും സാമൂഹ്യമാധ്യമമായ ട്വിറ്ററിലൂടെ മിശ്ര വ്യക്തമാക്കി.
ജഫ്രാബാദ് ഒഴിപ്പിച്ചു എന്നും, മറ്റൊരു ഷഹീൻബാഗ് ആവർത്തിക്കില്ലെന്നും കപിൽ മിശ്ര ട്വിറ്ററിൽ കുറിച്ചു.
കലാപകാരികൾ ഡൽഹി നിവാസികളല്ലെന്നും, അവർ പുറത്തുനിന്നും വന്നവരാണെന്നും കലാപത്തിനിരയായവർ മാധ്യമപ്രവർത്തകരോടു പറഞ്ഞു.
സമയരേഖ ഫെബ്രുവരി 23
വൈകീട്ട് നാലു മണിക്ക് കപിൽ മിശ്ര തന്റെ അനുയായികളോടൊപ്പം ജഫ്രാബാദിലെ ഉപരോധ സ്ഥലത്ത് ചെന്ന് പ്രകോപനപരമായ പ്രസംഗം നടത്തി.
ഉപരോധക്കാർ അടുത്തുള്ള ക്ഷേത്രത്തിനുനേരെ കല്ലെറിഞ്ഞു എന്നു പറയുന്നു.
തൊട്ടുപിറകേ, മൗജ്പൂർ ചൗക്ക്, കാരാവാൾ നഗർ, ബാബർപൂർ, ചാന്ദ്ബാഗ് എന്നിവിടങ്ങളിൽ ഉപരോധക്കാരും, പൗരത്വഭേദഗതിയെ അനുകൂലിക്കുന്നവരും തമ്മിൽ സംഘർഷം ഉടലെടുക്കുന്നു.
ലാത്തിചാർജ് നടത്തിയും, കണ്ണീർവാതകം പ്രയോഗിച്ചും പോലീസ് സ്ഥിതി ശാന്തമാക്കുന്നു.
ഫെബ്രുവരി 24
കലാപകാരികൾ ജഫ്രാബാദിൽ എത്തി ഉപരോധക്കാരോട് പിരിഞ്ഞുപോകാൻ പറയുകയും, ജയ് ശ്രീറാം മുഴക്കുകയും ചെയ്യുന്നു.
ഉച്ചകഴിഞ്ഞതോടെ വടക്കു കിഴക്കൻ ഡൽഹിയിലെ പല ഭാഗങ്ങളിലും അക്രമം ആരംഭിക്കുന്നു.
കർദാംപുരിയിലെ ഒരു ടയർ ചന്ത അക്രമികൾ അഗ്നിക്കിരയാക്കി.
സംഘർഷത്തിൽ ഡൽഹി പോലീസ് ഹെഡ് കോൺസ്റ്റബിൾ രത്തൻലാലും, പൗരത്വഭേദഗതി നിയമത്തിനെതിരേ സമരം ചെയ്യുന്ന ഒരാളും കൊല്ലപ്പെട്ടു.
കല്ലേറുകൊണ്ട് തലക്കേറ്റ ക്ഷതം കാരണമാണു രത്തൻ ലാൽ കൊല്ലപ്പെട്ടതെന്നായിരുന്നു പ്രഥമവിവരം.
തോക്കിൽ നിന്നുള്ള വെടിയേറ്റാണ് ലാൽ കൊല്ലപ്പെട്ടതെന്ന് അദ്ദേഹത്തിന്റെ പോസ്റ്റ്മോർട്ടം റിപ്പോർട്ടിൽ നിന്നും വെളിപ്പെട്ടു.
സമരാനുകൂലികളും, കലാപകാരികളും തമ്മിൽ കല്ലേറു തുടങ്ങി.
ഇത് പരിസരത്തെ വീടുകൾക്ക് നാശനഷ്ടം വരുത്തി.
ചാന്ദ്ബാഗ് പരിസരത്തെ സംഘർഷം നിയന്ത്രിക്കാനായി പോലീസിനു ലാത്തിച്ചാർജും, കണ്ണീർവാതകവും പ്രയോഗിക്കേണ്ടി വന്നു.
സീലാംപൂർ, ജഫ്രാബാദ്, മൗജ്പൂർ, ബാബർപൂർ, ഗോകുൽപുരി, ശിവപുരി എന്നിവിടങ്ങളിലും അക്രമം പൊട്ടിപ്പുറപ്പെട്ടു.
അക്രമം നടക്കുന്ന സ്ഥലങ്ങളിലെല്ലാം 144 പ്രഖ്യാപിച്ചുവെങ്കിലും, അക്രമികൾ അഴിഞ്ഞാട്ടം തുടർന്നു.
പോലീസ് കൺട്രോൾ റൂമിലേക്ക് ഫെബ്രുവരി 24 നുമാത്രം മൂവായിരത്തി അഞ്ഞൂറോളം ഫോൺ കോളുകൾ സഹായം തേടി എത്തി.
രക്ഷാപ്രവർത്തനത്തിനെത്തിയ ഫയർ എഞ്ചിനുകളും ഉദ്യോഗസ്ഥരും ആക്രമിക്കപ്പെട്ടു.
വാഹനം അഗ്നിക്കിരയാക്കപ്പെട്ടു.
ഫെബ്രുവരി 25 ശിവ വിഹാറിൽ അഗ്നിക്കിരയായ കാറുകൾ
ബ്രഹ്മപുരി, മൗജ്പൂർ ഭാഗത്ത് കല്ലേറു തുടങ്ങി.
5 മണിക്ക് പ്രഭാതസവാരിക്കിറങ്ങിയ, അതുൽ കുമാർ എന്ന വ്യക്തിക്ക് വെടിയേറ്റു.
സംഘർഷബാധിത പ്രദേശങ്ങളിൽ റാപ്പിഡ് ആക്ഷൻ ഫോഴ്സിനെ നിയോഗിച്ചു.
ഇരുഭാഗത്തുള്ളവരും അക്രമം തുടർന്നു.
അശോക് നഗറിൽ ഒരു മുസ്ലിം പള്ളി നശിപ്പിക്കുകയും, അതിന്റെ മിനാരങ്ങളിലൊന്നിൽ ഹനുമാൻ പതാക സ്ഥാപിക്കുകയും ചെയ്തു.
പള്ളികളിൽ പ്രാർത്ഥനക്കുപയോഗിക്കുന്ന പായ കീറിനശിപ്പിച്ചു.
വിശുദ്ധ ഖുറാന്റെ പേജുകൾ കീറി തെരുവിലെറിഞ്ഞു.
ജയ് ശ്രീറാം, ഹിന്ദുക്കളുടെ ഇന്ത്യ എന്ന മുദ്രാവാക്യങ്ങൾ മുഴക്കിക്കൊണ്ടാണ് പള്ളികളെ ആക്രമിച്ചത്.
അടുത്തുള്ള കടകളും, വീടുകളും അക്രമികൾ കൊള്ളയടിച്ചു.
അക്രമികൾ പരിസരവാസികളല്ലെന്നു ഇരകൾ പറയുന്നു.
അക്രമം നിയന്ത്രണാധീനമായതോടെ, പരിസരത്തുള്ള മുസ്ലിം സമുദായക്കാരെ പോലീസ് അവിടെ നിന്നും ഒഴിപ്പിച്ചു പോലീസ് സ്റ്റേഷനിൽ താൽക്കാലിക അഭയം നൽകി.
താമസക്കാർ ഒഴിഞ്ഞു പോയതോടെ, അക്രമികൾ കൊള്ള വീണ്ടും തുടങ്ങി.
അശോക് നഗറിലെ മറ്റൊരു പള്ളിയും, ബ്രിജ്പുരിയിലെ മറ്റൊന്നും അക്രമികൾ നശിപ്പിച്ചു.
കൂടാതെ ഒരു മൂന്നു നിലയുള്ള കെട്ടിടവും അവർ നശിപ്പിച്ചു.
ഗോകുൽപുരിയിലെ മറ്റൊരു പള്ളി കൂടി നശിപ്പിക്കപ്പെട്ടു.
ഉച്ചക്കുശേഷം മൂന്നു മണിക്ക് ദുർഗാപുരിയിൽ ഇരുവിഭാഗങ്ങളും ചേരി തിരിഞ്ഞ് പരസ്പരം കല്ലേറു തുടങ്ങി.
നെറ്റിയിൽ തിലകം അണിഞ്ഞ അക്രമികൾ  മുസ്ലിം സമുദായക്കാരുടെ കടകളും, വാഹനങ്ങളും ക്ഷണനേരം കൊണ്ട് നശിപ്പിച്ചു.
അരമണിക്കൂറിലേറെ കഴിഞ്ഞാണ് പോലീസ് സംഭവസ്ഥലത്തെത്തിയത്.
ഗംരിയിൽ 85 വയസ്സുള്ള സ്ത്രീയെ, അക്രമികൾ അവരുടെ വീടിനോടുകൂടി തീവെച്ചു കൊലപ്പെടുത്തി.
കാരാവാൾ നഗറിൽ നിയമസംവിധാനം പരിപാലിക്കാൻ വിന്യസിച്ചിരുന്ന സൈനീക ഉദ്യോഗസ്ഥരുടെ നേർക്ക് അക്രമികൾ ആസിഡെറിഞ്ഞു.
ഇരുമ്പു ദണ്ഡുകളും, വടികളുമേന്തി അക്രമികൾ തെരുവിൽ റോന്തു ചുറ്റുകയായിരുന്നു.
രാത്രി 9.30 ആയപ്പോഴേക്കും, കലാപത്തിൽ കൊല്ലപ്പെട്ടവരുടെ എണ്ണം 13 ആയി.
അക്രമികളെ കണ്ടാലുടൻ വെടിവെക്കാൻ പോലീസിനു അധികാരം ലഭിച്ചു.
ചാണക്യപുരിയിലെ ഇന്റലിജൻസ് ബ്യൂറോയിലെ ഡ്രൈവറായ അങ്കിത് ശർമ്മയുടെ മൃതദേഹം ജഫ്രാബാദിലെ അഴുക്കുചാലിൽ നിന്നും കണ്ടെത്തി.
ശരീരത്തിലേറ്റ കത്തികൊണ്ടുള്ള മുറിവാണ് മരണകാരണം എന്നു പോസ്റ്റ്മോർട്ടം റിപ്പോർട്ടിൽ വ്യക്തമായിരുന്നു.
അങ്കിത് ശർമ്മയുടെ കൊലപാതക കുറ്റം ആരോപിച്ച് ആം ആദ്മി പാർട്ടിയുടെ നേതാവായ താഹിർ ഹുസ്സൈനെ പോലീസ് അറസ്റ്റ് ചെയ്തു.
സഹായം തേടി ഏഴായിരത്തി അഞ്ഞൂറോളം ഫോൺ കോളുകളാണ് പോലീസ് കൺട്രോൾ റൂമിൽ അന്നുമാത്രം ലഭിച്ചത്.
ഫെബ്രുവരി 26
ദേശീയ സുരക്ഷാ ഉപദേശകൻ അജിത് ഡോവൽ സംഘർഷബാധിത പ്രദേശങ്ങൾ സന്ദർശിച്ചു.
കാർവാൾ നഗർ, മൗജ്പൂർ, ഭജൻപുര എന്നിവിടങ്ങളിൽ രാത്രിയോടെ സംഘർഷം നിയന്ത്രണാധീനമായി.
മരിച്ചവരുടെ പ്രേതപരിശോധന ആശുപത്രിയിൽ വിവിധകാരണങ്ങളാൽ വൈകി.
കപിൽ മിശ്രയുടെ വിദ്വേഷപ്രസംഗമാണ് പ്രശ്നങ്ങൾക്കുകാരണമെന്നു ജനങ്ങൾ മാധ്യമങ്ങളോടു പറഞ്ഞു.
ബോലോ തക്ബീർ വിളികളുമായി മുസ്ലിം സമുദായക്കാർ തങ്ങളെ ആക്രമിക്കുകയായിരുന്നുവെന്നും മൊഴികളുണ്ടായി.
ഫെബ്രുവരി 27
ശിവ വിഹാർ എന്ന സ്ഥലത്ത് രാവിലെ ഏഴിനും ഒമ്പതിനും ഇടയിൽ സംഘർഷം റിപ്പോർട്ട് ചെയ്യപ്പെട്ടു.
ഒരു വ്യാപാരസ്ഥാപനവും, ഒരു മോട്ടോർ സൈക്കിളും നശിപ്പിക്കപ്പെട്ടു.
ഫെബ്രുവരി 28
സംഘർഷത്തിൽ മരിച്ചവരുടെ എണ്ണം 42 ആയി.
കലാപം അസ്തമിച്ചു എന്നു കരുതി തന്റെ ജോലിക്കായി പുറത്തിറങ്ങിയ ഒരാളെ അക്രമികൾ കൊലപ്പെടുത്തി.
ഫെബ്രുവരി 29
കലാപം അസ്തമിക്കുന്നു.
സംഘർഷം കുറഞ്ഞു.
ചിലയിടങ്ങളിൽ കടകൾ തുറന്ന് വ്യാപാരം ആരംഭിച്ചു.
സാമൂഹ്യമാധ്യമങ്ങളിൽ വിദ്വേഷകരമായ വാർത്തകൾ പ്രചരിപ്പിച്ചതിന് പതിമൂന്നു കേസുകൾ രജിസ്റ്റർ ചെയ്തു.
ശ്രീ ശ്രീ രവിശങ്കർ സംഘർഷ ബാധിത പ്രദേശങ്ങൾ സന്ദർശിച്ചു.
മാർച്ച് 1
കലാപത്തിൽ മരിച്ചവരുടെ മൂന്നു മൃതദേഹങ്ങൾ കൂടി കണ്ടെത്തി.
ഇതോടെ മരിച്ചവരുടെ എണ്ണം 42 ആയി.
രണ്ടു മൃതദേഹങ്ങൾ ഭാഗീരഥി വിഹാർ കനാലിൽ നിന്നും, ഒരെണ്ണം ഗോകൽപുരി കനാലിൽ നിന്നുമാണ് കണ്ടെടുത്തത്.
ജാഫ്രാബാദിലെ ഹിന്ദു, മുസ്ലിം പ്രദേശവാസികൾ സമാധാന ജാഥ സംഘടിപ്പിച്ചു.
മാധ്യമപ്രവർത്തകരുടെ നേർക്കുണ്ടായ ആക്രമണം
കലാപത്തിനിടെ മാധ്യമപ്രവർത്തകർക്കുനേരേയും ആക്രമണങ്ങൾ ഉണ്ടായി.
മൗജ്പൂരിൽ വാർത്ത റിപ്പോർട്ട് ചെയ്തുകൊണ്ടിരുന്ന JK 24x7 News എന്ന മാധ്യമത്തിന്റെ പ്രവർത്തകനു നേരെ വെടിവെപ്പുണ്ടായി.
മുസ്ലിംപള്ളിയുടെ നേർക്കുണ്ടായ ആക്രമണം ചിത്രീകരിക്കുന്നതിനിടെ, എൻ.ഡി.ടി.വി.യുടെ റിപ്പോർട്ടറുടേയും, ക്യാമറാമാന്റെ നേരേയും ആക്രമണം ഉണ്ടായി.
ഒരു മാധ്യമപ്രവർത്തകനു ഗുരുതരമായ പരുക്കുണ്ടായി.
മാധ്യമപ്രവർത്തകർ ഹിന്ദുക്കളാണ് അവരെ ആക്രമിക്കരുതെന്നു അക്രമികളോട് അപേക്ഷിച്ചാണ് സ്ഥലത്തുണ്ടായിരുന്ന മറ്റൊരു സഹപ്രവർത്തകൻ കലാപകാരികളുടെ ഇടയിൽ നിന്നും പരുക്കേറ്റവരെ രക്ഷിച്ചത്.
കലാപത്തിന്റെ ചിത്രം പകർത്തിക്കൊണ്ടിരിക്കുകയായിരുന്ന ടൈംസ്ഓഫ്ഇന്ത്യ ഛായാഗ്രാഹകനെ അക്രമികൾ പിടികൂടി നെറ്റിയിൽ തിലകം ചാർത്തിച്ചു.
മറ്റുള്ളവർ തന്നെ ഹിന്ദു ആണെന്നു തിരിച്ചറിയാനും, അതു വഴി തന്റെ ജോലി എളുപ്പമാക്കാനും ഇതു സഹായിക്കും എന്നതായിരുന്നു അവരുടെ ന്യായീകരണം.
സി.എൻ.എൻ-ന്യൂസ്-18 , ഇന്ത്യാ-ടുഡേ, റോയിട്ടേഴ്സ് എന്നീ മാധ്യമങ്ങളുടെ റിപ്പോർട്ടർമാരും തങ്ങൾ ആക്രമിക്കപ്പെട്ട വിവരം സാമൂഹ്യമാധ്യമമായ ട്വിറ്ററിലൂടെ പങ്കുവെക്കുകയുണ്ടായി.
ഹിന്ദുസ്ഥാൻ ടൈംസിന്റെ ഫോട്ടോഗ്രാഫറുടെ മോട്ടോർസൈക്കിൾ കലാപകാരികൾ അഗ്നിക്കിരയാക്കി.
ഫോട്ടോഗ്രാഫറുടെ ക്യാമറയിൽ നിന്നും ചിത്രങ്ങൾ ശേഖരിച്ചിരുന്ന മെമ്മറി കാർ‍ഡ് അക്രമികൾ കൈവശപ്പെടുത്തി.
തന്റെ തിരിച്ചറിയൽ കാർഡ് കാണിച്ച് ഫോട്ടോഗ്രാഫറാണെന്നു ഉറപ്പുവരുത്തിയിട്ടു മാത്രമേ അക്രമികൾ അയാളെ പോകാനനുവദിച്ചുള്ളു.
ഇന്ത്യയിലെ പത്രസ്വാതന്ത്ര്യത്തിനു നേരെ നടന്ന ആക്രമണത്തിനെതിരേ എഡിറ്റേഴ്സ് ഗിൽഡ് ഫെബ്രുവരി 25 ആം തീയതി ഒരു പ്രസ്താവന പുറത്തിറക്കിയിരുന്നു.
അക്രമികളെ കണ്ടെത്തി നിയമത്തിനു മുന്നിൽ കൊണ്ടുവരണമെന്ന് അവർ ഡൽഹിപോലീസിനോടും, ആഭ്യന്തര മന്ത്രാലയത്തോടും പ്രസ്താവനയിലൂടെ ആവശ്യപ്പെട്ടു.
പ്രദേശവാസികളുടെ പ്രതിരോധം
തങ്ങളുടെ അയൽക്കാർ ഈ കലാപത്തിൽ പങ്കാളികളല്ലെന്നും, അക്രമികൾ പുറത്തുനിന്നുള്ളവരാണെന്നു പ്രദേശവാസികൾ പറഞ്ഞുവെന്ന് കലാപം റിപ്പോർട്ട് ചെയ്ത മാധ്യമങ്ങളിലൊന്നായ ദ പ്രിന്റ് പറയുന്നു.
ഹിന്ദുക്കളും മുസ്ലിമുകളും ഇടകലർന്ന് ജീവിക്കുന്ന ഒരിടമാണ് ജഫ്രാബാദ്.
അവിടത്തെ സമാധാന അന്തരീക്ഷം തകർക്കാനായി പുറത്തു നിന്നും വന്ന അക്രമികളെ ഇരുവിഭാഗവും കൂടിച്ചേർന്നാണ് തടഞ്ഞത്.
മുസ്താഫാബാദ് എന്ന സ്ഥലത്ത് പ്രദേശവാസികൾ ചേർന്ന് ബാരിക്കേഡുകൾ തീർത്ത് കലാപകാരികൾ അവിടേക്കു പ്രവേശിക്കുന്നതു തടഞ്ഞു.
കലാപം അവസാനിക്കുന്നതുവരെ തങ്ങളുടെ വീട്ടിൽ വന്നു താമസിക്കാൻ ചില ഹിന്ദുകുടുംബങ്ങൾ അവരുടെ അയൽക്കാരായ മുസ്ലിം കുടുംബങ്ങളെ ക്ഷണിച്ചു.
തന്റെ അയൽക്കാരായ മുസ്ലിം കുടുംബത്തെ അവരകപ്പെട്ട തീയിൽ നിന്നും രക്ഷപ്പെടുത്തുന്നതിനിടയിൽ പ്രേംകാന്ത് ബാഗേൽ എന്നയാൾക്ക് 70 ശതമാനത്തിലേറെ പൊള്ളലേറ്റു.
ചാന്ദ് ബാഗിൽ മുസ്ലിം കുടുംബങ്ങൾ തങ്ങളുടെ  അയൽക്കാരായ ഹിന്ദു കുടുംബങ്ങളിലേക്ക് സുരക്ഷയെക്കരുതി താമസം മാറി.
നൂർ-ഇല്ലാഹി എന്ന സ്ഥലത്ത് ഒരു ഹനുമാൻ ക്ഷേത്രം കലാപത്തിൽ തകർപ്പെടാതെ പ്രദേശവാസികളായ മുസ്ലിം സമുദായക്കാർ സംരക്ഷിച്ചപ്പോൾ, അധികം അകലെയല്ലാതെ ഒരു മുസ്ലിം പള്ളി തകർക്കപ്പെടാതെ ഹിന്ദുക്കൾ സംരക്ഷണവലയം തീർത്തു.
മൊഹീന്ദർ സിങ് എന്നൊരാളും അദ്ദേഹത്തിന്റ മകനും, കലാപകാരികൾ വളഞ്ഞ ഒരു പള്ളിയിൽ നിന്നും എഴുപതോളം മുസ്ലിങ്ങളെ സുരക്ഷിതരായി രക്ഷപ്പെടുത്തി.
അകാലിദൾ നേതാവും, മുൻ നിയമസഭാംഗവുമായ മജീന്ദർ സിങ് സിർസ തന്റെ ഗുരുദ്വാര കലാപബാധിതർക്കായി തുറന്നു കൊടുത്തു.
സർക്കാരിന്റെ അത്യാവശ്യ സേവനവിഭാഗങ്ങൾ ‍‍ഡൽഹി പോലീസ്
കലാപം നേരിടുന്നതിനും, അതു അമർച്ചചെയ്യുന്നതിനും ഡൽഹി പോലീസ് കാട്ടിയ അലംഭാവം വിവിധ കോണുകളിൽ നിന്നും വിമർശനം വിളിച്ചുവരുത്തി.